b'\n_START_ARTICLE_\nZwolle\n_START_SECTION_\nHistorie\n_START_PARAGRAPH_\nOmr\xc3\xa5det har v\xc3\xa6rt bosatt siden steinalderen og i romertida var omr\xc3\xa5det bosatt av saliske frankere. _NEWLINE_Den moderne byen ble grunnlagt rundt 800 av frisiske kj\xc3\xb8pmenn og troppene til Karl den store. Navnet Zwolle kommer av ordet Suolle, som betyr \xc2\xab\xc3\xa5s\xc2\xbb (jfr. det norske verbet \xc2\xab\xc3\xa5 svelle\xc2\xbb). Denne \xc3\xa5sen er mellom de fire elvene rundt byen, IJssel, Vechte, Aa og Zwarte Water. \xc3\x85sen var det eneste i omr\xc3\xa5det som ikke ble oversv\xc3\xb8mmet av flom fra elvene. _NEWLINE_Zwolle ble f\xc3\xb8rst nevnt i skriftlige kilder i 1040 da ei kirke til St. Mikael ble bygd. Kirka ble renovert i f\xc3\xb8rste halvdel av 1400-tallet og eksisterer fremdeles som Sint Micha\xc3\xablskerk._NEWLINE_31. august 1230 ga biskopen av Utrecht Zwolle bystatus og byen ble medlem av Hansaforbundet i 1294. I 1361 ble byen med i krigen mellom Hansaforbundet og Valdemar IV av Danmark. I 1370 slutta Stralsundtraktaten krigen og Zwolle fikk en vitte, en handelskoloni, i Sk\xc3\xa5ne i Sverige. Zwolle var ogs\xc3\xa5 en av hansabyene som drev handel p\xc3\xa5 Bryggen i Bergen. Gullalderen for Zwolle kom p\xc3\xa5 1400-tallet. Det ble drevet mye handel langs elvene og byen hadde et stort fiskemarked og det viktigste kvegmarkedet i Nederland etter Rotterdam. Andre viktige n\xc3\xa6ringer var bomullsprodukusjon, jernproduksjon, b\xc3\xa5tbygging, farging og bleking, spinning, taulaging og saltproduksjon.\n_START_SECTION_\nTransport\n_START_PARAGRAPH_\nFlere hovedveier g\xc3\xa5r forbi Zwolle og siden 1864 har byen hatt jernbanestasjon. I dag g\xc3\xa5r det tog i sju retninger fra Zwolle (Kampen, Leeuwarden, Groningen, Emmen, Enschede, Arnhem/Nijmegen og Amersfoort)._NEWLINE_Ei ny jernbane fra Zwolle til Lelystad er under konstruksjon. Linja vil kutte reisetida fra Zwolle, og omr\xc3\xa5dene lenger nord, til Amsterdamomr\xc3\xa5det kraftig.'